Između jave i sna / Krug
Između jave i sna / Krug prva je singl ploča sarajevske interpretatorke Ismete Dervoz, koju je snimila nakon odlaska iz grupe Ambasadori. Objavila ju je 1977. izdavačka kuća Diskoton. Na A-strani je pjesma "Između jave i sna" čija je prva javna izvedba bila iste godine na festivalu Vaš šlager sezone. Pjevačku izvedbu Ismete Dervoz pratio je Revijski orkestar Radiotelevizije Sarajevo. Muziku je komponirao Miroslav Balta na tekst Slobodana Đurasovića, dok je aranžman uradio Ranko Rihtman. Na B-strani je "Krug" u kojoj je pjevačku izvedbu Ismete Dervoz pratila grupa Ambasadori. Muziku i aranžman napisao je trubač ovog sastava Krešimir Vlašić na tekst Kemala Montena. Uvrštena je kao jedna od pjesama na njenom prvom LP albumu iz 1979. Obje pjesme komponirane su u stilu šlagera pogodnom za izvedbe na festivalima ove vrste muzike, koja je u to vrijeme bila veoma popularna. I na ovoj singl ploči Ismeta Dervoz predstavila se publici kvalitetnim pjevačkim izvedbama.